— Гэта прывядзе да павышэння патрабаванняў да інвестараў, якія хочуць ствараць банкі на нашай тэрыторыі, узмацнення іх адказнасці за якасць ажыццяўлення банкаўскай дзейнасці, а таксама адсякання доступу на беларускі банкаўскі рынак непразрыстага капіталу. Акрамя таго, гэта добра паўплывае на ўстойлівасць функцыянавання банкаў, якія ствараюцца. Яшчэ адзін аргумент на карысць такога рашэння — неабходнасць гарманізацыі заканадаўства (у тым ліку і банкаўскага) у дзяржавах — удзельніцах Адзінай эканамічнай прасторы. Зараз у нас памер мінімальнага статутнага фонду банка 5 млн еўра. Для параўнання: у Казахстане гэтая лічба складае 26 млн еўра, у Расіі — 7,2 млн еўра. Перспектывы стварэння Еўразійскага саюза і ўваходжання Беларусі ў Сусветную гандлёвую арганізацыю прымушаюць задумацца аб процідзеянні экспансіі замежных банкаў, паляпшэнні канкурэнтаздольнасці беларускіх банкаў, для чаго і прынята такое рашэнне. Пры гэтым азначаны мінімальны памер статутнага фонду будзе ўсталяваны толькі для новых банкаў, што ствараюцца ў нашай краіне (у тым ліку ў выніку рэарганізацыі). Аднак Нацыянальны банк будзе ўносіць адпаведныя змяненні ў патрабаванні да мінімальнага памеру нарматыўнага капіталу для існуючых банкаў. Для тых, хто на момант унясення змяненняў не будзе мець адпаведнага капіталу, будзе ўсталяваны перыяд для яго паэтапнага нарошчвання да 1 студзеня 2015 года.